BLE TRUET: Overlege Arne Järnbert (t.h) fortalte fredag om trusselen fra ledelsen i Helse Førde. Tirsdag går kollega Henrik Berg ut med samme historie. - Det vitner om en ukultur i norsk helsevesen, mener Fremskrittspartiet. Foto: Patrik Eian Fjeldstad

Kritiske overleger truet med sparken: - Vitner om en ukultur i norsk helsevesen

(VG Nett) Overlege Henrik Berg har pekt på det han mener er kritikkverdige forhold i Helse Førde. Nå blir han truet med sparken.

Sindre Murtnes

18. januar 2012

Artikkelen er over åtte år gammel

Fredag skrev VG Nett om overlege Arne Järnbert som fikk en feilsendt e-post fra ledelsen i Helse Førde som ga tydelig uttrykk for at jobben hans sto i fare.

Kollega Henrik Berg har i likhet med Järnbert kritisert Helse Førdes vedtak om å legge ned føde-, ortopedi- og akuttfunksjoner ved Nordfjord sjukehus over lengre tid.

De mener nedbyggingen setter liv i fare, og det kom ifølge overlegene ekstra godt til syne da «Dagmar» lamslo infrastrukturen og kommunikasjonen i romjulen.

Men Helse Førde setter ikke pris på kritikken fra sine ansatte. I desember fikk Henrik Berg følgende brev fra ledelsen i helseforetaket.

«Samla sett konkluderer arbeidsgjevar med at du har brote grunnleggjande krav til lojalitet i arbeidsforholdet. Dersom liknande forhold, som her er gjennomgått, gjentek seg, vil arbeidsgjevar vurdere oppseiing eller avskjed av deg frå stillinga di i Helse Førde HF».

Berg reagerte med vantro da han mottok beskjeden.

- Jeg ble sjokkert. Det forteller om en ukultur der ledelsen truer ansatte med sparken hvis de har et annerledes syn, sier Berg til VG Nett.

Berg forteller at han ble kalt inn på teppet av ledelsen allerede i september. Etter å ha hatt en diskusjon med ledelsen og hans advokater, trodde Berg at forholdene var klargjort.

- Jeg fikk ingen signaler om munnkurv eller lignende. Jeg har svart på journalisters henvendelser fordi jeg mener det er min fulle rett som fagperson. Hvis ikke vi kan uttale oss om kritikkverdige forhold, hvem skal gjøre det da? spør Berg.

KRITISK: Helsepolitisk talsmann for Frp Per Arne Olsen. Foto: Knut Erik Knudsen

- Frykter ukulturen råder i helsevesenet

Det samme spørsmålet stiller også Per Arne Olsen, helsepolitisk talsmann for Frp. Han mener de to avskjedstruslene vitner om en ukultur i helsevesenet.

- Hvis vi ikke skal tåle hva fagfolk mener, kan vi aldri bli bedre. Vi må aldri havne i en situasjon der folk ikke tør å si ifra - og det er det jeg frykter når jeg hører slike historier. Det har vært liknende historier også ved Oslo universitetssykehus, og det kan tyde på at denne fryktkulturen råder flere steder i landet, sier Olsen til VG Nett.

Han mener alle parter taper på en slik håndtering fra ledelsen.

- Hvis vi tier ned ansatte som forsøker å si ifra, fører det til dårlige prosesser og dårlig beslutningsgrunnlag for politikerne. Man skal være lojale til de beslutningene som er gjort, slik fungerer demokratiet, men vi må aldri havne i en situasjon hvor folk ikke skal ha meninger om dem. Det er faglige motforestillinger som gjør oss bedre og sikrer pasienter et best mulig tilbud, sier Olsen.

- Skal ha lov til å ytre seg

Politisk rådgiver Tord Dale i Helse- og omsorgsdepartementet ønsker ikke å gå nærmere innpå kritikken mot helsevesenet.

- Selvfølgelig skal ansatte ved et sykehus ha lov til å ytre sine meninger, men det er også viktig at dette blir tatt opp med helseforetaket, sier Dale.

Kommunikasjonsdirektør Arne Eithun i Helse Førde har ikke svart på VG Netts henvendelser, men sier følgende til NRK:

- Det er veldig viktig at folk er klar over at det ligger et regelverk i grunn. Som ansatt har du din ytringsfrihet, men den kan også være avgrenset i forhold til ulike helselover og lojalitetsplikten, sier Eithun.

Henrik Berg sier til VG Nett at han ikke vil la seg true til stillhet.

- Nei. At jeg og Järnbert får slike reaksjoner, hører ikke hjemme i dette århundret, sier Berg.

Publisert: 18.01.12 kl. 21:41

Mer om Sykehus